pythainlp/thaigov-v2-corpus-22032023 huggingface dataset:
วันศุกร์ที่ 6 พฤษภาคม 2565
รพ.พระปกเกล้า จันทบุรี เพิ่มศักยภาพบริการรักษาผู้ป่วยมะเร็งด้วยเครื่องฉายรังสี 3 มิติ เครื่องที่ 2
รองนายกรัฐมนตรีและรัฐมนตรีว่าการกระทรวงสาธารณสุข ตรวจเยี่ยมการให้บริการศูนย์ความเป็นเลิศด้านมะเร็ง โรงพยาบาลพระปกเกล้า จังหวัดจันทบุรี และเปิดการให้บริการเครื่องฉายรังสี 3 มิติ ประสิทธิภาพสูง เครื่องที่ 2
รองนายกรัฐมนตรีและรัฐมนตรีว่าการกระทรวงสาธารณสุข ตรวจเยี่ยมการให้บริการศูนย์ความเป็นเลิศด้านมะเร็ง โรงพยาบาลพระปกเกล้า จังหวัดจันทบุรี และเปิดการให้บริการเครื่องฉายรังสี 3 มิติ ประสิทธิภาพสูง เครื่องที่ 2 เพิ่มศักยภาพในการให้บริการดูแลรักษาผู้ป่วยโรคมะเร็งในพื้นที่ และจังหวัดใกล้เคียง ลดระยะเวลารอคอยในการรักษา
วันนี้ (6 พฤษภาคม 2565) นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข พร้อมด้วยนายแพทย์เกียรติภูมิ วงศ์รจิต ปลัดกระทรวงสาธารณสุข และคณะผู้บริหาร ตรวจเยี่ยมและเปิดการให้บริการเครื่องฉายรังสี 3 มิติ (Linac) เครื่องที่ 2 ของศูนย์ความเป็นเลิศด้านมะเร็ง โรงพยาบาลพระปกเกล้า จังหวัดจันทบุรี และกล่าวว่า โรคมะเร็งเป็นปัญหาทางสาธารณสุขที่สำคัญ และเป็นสาเหตุการเสียชีวิตอันดับ 1 ของคนไทย กระทรวงสาธารณสุขจึงมีนโยบาย “มะเร็งรักษาทุกที่” เพื่อให้ผู้ป่วยสามารถเข้ารับการรักษาได้อย่างรวดเร็วในสถานพยาบาลใกล้บ้าน เพิ่มโอกาสในการรอดชีวิตและลดภาระค่าใช้จ่ายในการเดินทาง
สำหรับศูนย์ความเป็นเลิศด้านมะเร็ง โรงพยาบาลพระปกเกล้า จังหวัดจันทบุรี มีความเชี่ยวชาญระดับสูงในสาขาโรคมะเร็ง ได้แก่ บริการรักษาด้วยเครื่องใส่แร่ การวินิจฉัยและรักษาด้วย nuclear medicine และยังมีห้องปฏิบัติการอณูพันธุศาสตร์ (Genomic lab) แห่งแรกและแห่งเดียวของโรงพยาบาลในสังกัดกระทรวงสาธารณสุขในภาคตะวันออก สามารถตรวจสารพันธุกรรมในผู้ป่วยมะเร็ง ทำให้แพทย์สามารถเลือกใช้ยาที่เหมาะสม และช่วยให้ผู้ป่วยเข้าถึงยาได้มากขึ้นตามสิทธิ์การรักษา โดยให้บริการผู้ป่วยโรคมะเร็งในพื้นที่รับผิดชอบของโรงพยาบาล ผู้ป่วยในจังหวัดจันทบุรี ตราด สระแก้ว และ 3 อำเภอของจังหวัดระยอง ในส่วนของเครื่องฉายรังสี 3 มิติ เครื่องที่ 2 ได้รับการจัดสรรงบประมาณจากรัฐบาลจำนวน 98 ล้านบาท ซึ่งจะช่วยเพิ่มศักยภาพในการให้บริการผู้ป่วยมะเร็งได้มากขึ้น ช่วยลดระยะเวลารอคอยในการรักษาและลดการเดินทางรักษานอกเขต
นอกจากนี้ ยังมีแผนเปิดให้บริการหน่วยรังสีร่วมรักษาในเดือนกรกฏาคม 2565 และในอนาคตมีแผนเปิดให้บริการการฉายรังสีเฉพาะจุด การใส่แร่แบบแทงเข็ม พร้อมทั้งก่อสร้างหอพักสำหรับผู้ป่วยกลืนแร่ และก่อสร้างอาคารมะเร็งหลังที่ 2 เพื่อให้เป็น Medical Hub ทางด้านการรักษาโรคมะเร็งในอนาคต ภายใต้แนวคิด “มะเร็งรักษาหายได้ ถ้าได้รับโอกาสในการรักษา”
****************************************** 6 พฤษภาคม 2565
วันพุธที่ 9 มีนาคม 2565
ก.แรงงาน ถวายจตุปัจจัยเครื่องอุปโภคบริโภคแก่เจ้าคุณอลงกต วัดพระบาทน้ำพุ จ.ลพบุรี
. .
เมื่อวันที่ 9 มีนาคม 2565 นายสุชาติ ชมกลิ่น รัฐมนตรีว่าการกระทรวงแรงงาน ถวายจตุปัจจัยและสิ่งของเครื่องอุปโภคบริโภคของใช้ที่จำเป็นให้แก่พระราชวิสุทธิประชานาถ (ท่านเจ้าคุณอลงกต) เจ้าอาวาสวัดพระบาทน้ำพุ จังหวัดลพบุรี เพื่อนำไปช่วยเหลือผู้ป่วยและผู้ยากไร้ในสังคมผ่านโครงการเมตตาธรรมค้ำจุนโลก มูลนิธิธรรมรักษ์ ณ บริเวณโถงด้านล่าง ชั้น 1 อาคารกระทรวงแรงงาน โดยมี นายสุรชัย ชัยตระกูลทอง ผู้ช่วยรัฐมนตรีประจำกระทรวงแรงงาน นางเธียรรัตน์ นะวะมะวัฒน์ โฆษกกระทรวงแรงงาน (ฝ่ายการเมือง) นางสาวบุปผา เรืองสุด รองปลัดกระทรวงแรงงาน พร้อมด้วยผู้บริหารระดับสูง ข้าราชการ เจ้าหน้าที่กระทรวงแรงงาน ร่วมด้วย
นายสุชาติ กล่าวว่า กระทรวงแรงงาน ได้เล็งเห็นความสำคัญในการช่วยเหลือเพื่อนมนุษย์ตามวัตถุประสงค์ของวัดพระบาทน้ำพุ โดยมูลนิธิธรรมรักษ์ และโครงการเมตตาธรรมค้ำจุนโลก ในวันนี้ผมจึงได้ร่วมกับผู้บริหาร ข้าราชการและเจ้าหน้าที่นำจตุปัจจัยและสิ่งของเครื่องอุปโภคบริโภคของใช้ที่จำเป็นมาถวายพระราชวิสุทธิประชานาถ (ท่านเจ้าคุณอลงกต) เจ้าอาวาสวัดพระบาทน้ำพุ ซึ่งได้แก่ ข้าวสาร สุขภัณฑ์เคลื่อนที่ หน้ากากอนามัย เจลแอลกอฮอล์ กระดาษชำระ ปลากระป๋อง นมผงเด็ก บะหมี่กึ่งสำเร็จรูป เครื่องดื่มวิตามินซี ผ้าอ้อมเด็ก น้ำดื่ม และถุงมือยาง เพื่อร่วมบริจาคผ่านโครงการเมตตาธรรมค้ำจุนโลก มูลนิธิธรรมรักษ์ ตามนโยบายโครงการ Volunteer Thailand ซึ่งเพื่อนำไปบริหารจัดการดูแลผู้ป่วย HIV เด็กกำพร้า คนชราถูกทอดทิ้ง และผู้ยากไร้ในสังคม ให้ได้รับการช่วยเหลือและพัฒนาคุณภาพชีวิตที่ดีขึ้นในสังคม
สำหรับการรับบริจาคสิ่งของเพื่อช่วยเหลือผู้ป่วยและผู้ยากไร้ในสังคมครั้งนี้ ท่านเจ้าคุณอลงกตและทีมงานยังได้มีโครงการที่อยู่ภายใต้แบรนด์ “นาถะ” ซึ่งเป็นสินค้าสมุนไพรของหลวงพ่อฯ ที่นำมาจำหน่ายเพื่อนำรายได้ไปใช้ในการสานต่อโครงการต่าง ๆ ที่เป็นประโยชน์ต่อทุกชีวิตภายในวัดที่ท่านดูแล นอกจากนี้ ยังมีดนตรีจิตอาสาอีกด้วย กระทรวงแรงงาน ขอขอบคุณผู้บริหาร ข้าราชการ และเจ้าหน้าที่ที่ร่วมบริจาคสิ่งของ เพื่อเป็นการสร้างบุญกุศล และทำประโยชน์ต่อสั่งคมไทยร่วมกันต่อไป
วันพฤหัสบดีที่ 11 พฤศจิกายน 2564
รมว.เฮ้ง มอบ "ที่ปรึกษา" ลงพื้นที่ตรวจเยี่ยมให้กำลังใจผู้ประกันตนทุพพลภาพ และอาสาสมัครแรงงานที่ประสบภัยน้ำท่วม
- -
วันที่ 11 พฤศจิกายน 2564 นายสุชาติ ชมกลิ่น รัฐมนตรีว่าการกระทรวงแรงงานมอบหมายให้นางธิวัลรัตน์ อังกินันทน์ ที่ปรึกษารัฐมนตรีว่าการกระทรวงแรงงานเป็นประธานการประชุมหัวหน้าส่วนราชการ ณ ห้องประชุมสำนักงานประกันสังคมจังหวัดเพชรบุรี ก่อนลงพื้นที่ตรวจเยี่ยมให้กำลังใจผู้ประกันตนทุพพลภาพ และอาสาสมัครแรงงานที่ประสบภัยน้ำท่วม พร้อมด้วย หัวหน้าส่วนราชการกระทรวงแรงงานจังหวัดเพชรบุรี ร่วมลงพื้นที่ในครั้งนี้ด้วย
นางธิวัลรัตน์ อังกินันทน์ ที่ปรึกษารัฐมนตรีว่าการกระทรวงแรงงานเปิดเผยว่านายสุชาติ ชมกลิ่น รัฐมนตรีว่าการกระทรวงแรงงานมีความห่วงใย ลูกจ้าง ผู้ประกันตน ที่ประสบอันตรายหรือมีความไม่ปลอดภัยเกิดขึ้น จนเป็นเหตุให้เป็นผู้ทุพพลภาพ รวมถึงให้ความสำคัญในการดูแลผู้ประกันตนอย่างใกล้ชิด ในทุกๆ ด้าน แม้ลูกจ้าง/ผู้ประกันตนประสบอันตราย จะต้องไม่ทิ้งใครไว้ข้างหลัง ในวันนี้ ตนได้รับมอบหมายจาก นายสุชาติ ชมกลิ่น รัฐมนตรีว่าการกระทรวงแรงงาน ลงพื้นที่ในจังหวัดเพชรบุรี เพื่อสร้างขวัญและกำลังใจให้ผู้ทุพพลภาพและครอบครัว รวมทั้งอาสาสมัครแรงงาน และเจ้าหน้าที่ ที่ได้รับผลกระทบจากสถานการณ์น้ำท่วมได้มีความรู้สึกอบอุ่น และมีความรู้สึกที่ดีต่อระบบประกันสังคม อีกทั้งรับทราบปัญหาและให้คำแนะนำเกี่ยวกับการใช้สิทธิตามกฎหมายของผู้ทุพพลภาพ รวมทั้งติดตามอาการเจ็บป่วย เพื่อนำสู่การรักษา และฟื้นฟูสภาพร่างกายและจิตใจ
ทั้งนี้ ที่ปรึกษารัฐมนตรีว่าการกระทรวงแรงงาน ได้นำของใช้จำเป็นมามอบให้กับผู้ประกันตนที่ทุพพลภาพ ซึ่งอยู่ในความดูแลของสำนักงานประกันสังคมจังหวัดเพชรบุรี จำนวน 5 ราย และอาสาสมัครแรงงานที่ประสบภัยน้ำท่วม จำนวน 2 ราย
วันอาทิตย์ที่ 22 สิงหาคม 2564
รัฐบาลเตรียมแจกชุดตรวจ ATK กว่า 8 ล้านชุด
วันพุธที่ 4 สิงหาคม 2564
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลอนุมัติจัดซื้อชุดตรวจโควิด-19 Antigen Test Kit หรือ ATK 8.5 ล้านชุด วงเงินกว่า 1,000 ล้านบาท เพื่อให้ประชาชนกลุ่มเสี่ยงใช้ตรวจหาเชื้อด้วยตนเองแบบไม่เสียค่าใช้จ่าย โดยจะแจกจ่ายในช่วงเดือน ส.ค.- ก.ย. ซึ่งพลเอก ประยุทธ์ จันทร์โอชา นายกรัฐมนตรี เน้นย้ำให้กระจายชุดตรวจ ATK อย่างทั่วถึงและโปร่งใส สามารถตรวจสอบได้ อย่างไรก็ตาม ผู้ที่จะใช้ชุดตรวจนี้ควรเข้าข่ายเป็นกลุ่มเสี่ยง เช่น มีญาติหรือคนใกล้ชิดติดโควิด-19 หรือสัมผัสใกล้ชิดกับผู้ติดเชื้อยืนยัน หรืออยู่ในพื้นที่เสี่ยงและมีอาการคล้ายไข้หวัด นอกจากนี้ หน่วยบริการปฐมภูมิทั้งคลินิกชุมชนอบอุ่น ศูนย์บริการสาธารณสุข รพ.ชุมชน และรพ.ส่งเสริมสุขภาพประจำตำบลทั่วประเทศ จะให้บริการตรวจหาเชื้อโดยชุดตรวจ ATK ด้วยเช่นเดียวกัน
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันพุธที่ 27 กรกฎาคม 2565
กรมการขนส่งทางบกเชิญชวนคนไทยใช้รถยนต์พลังงานไฟฟ้าลดภาษีรถประจำปีรถยนต์ไฟฟ้าลงร้อยละ 80 เป็นเวลา 1 ปี เฉพาะรถยนต์ไฟฟ้าที่จดทะเบียนระหว่างวันที่ 1 ตุลาคม 2565 - 30 กันยายน 2568
...
กรมการขนส่งทางบกเชิญชวนคนไทยใช้รถยนต์พลังงานไฟฟ้าลดภาษีรถประจำปีรถยนต์ไฟฟ้าลงร้อยละ 80 เป็นเวลา 1 ปี เฉพาะรถยนต์ไฟฟ้าที่จดทะเบียนระหว่างวันที่ 1 ตุลาคม 2565 - 30 กันยายน 2568 ส่งเสริมการใช้รถพลังงานสะอาด ลดมลพิษทางอากาศอย่างยั่งยืน
นายจิรุตม์ วิศาลจิตร อธิบดีกรมการขนส่งทางบก กระทรวงคมนาคม เปิดเผยว่า คณะรัฐมนตรีได้มีมติเห็นชอบมาตรการสนับสนุนการใช้รถยนต์ไฟฟ้าภายในประเทศ ตามแผนการผลักดันให้ประเทศไทยเป็นฐานการผลิตรถยนต์ไฟฟ้าที่สำคัญแห่งหนึ่งของโลก และตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม ให้มีการสนับสนุนการใช้รถยนต์ไฟฟ้าเพิ่มมากขึ้น ซึ่งสอดคล้องกับแผนแม่บทภายใต้ยุทธศาสตร์ชาติ 20 ปี ประเด็นด้านอุตสาหกรรมและบริการแห่งอนาคต เพื่อส่งเสริมและสร้างแรงจูงใจในการใช้ยานยนต์ไฟฟ้าที่เป็นมิตรต่อสิ่งแวดล้อม ช่วยกระตุ้นระบบเศรษฐกิจการผลิตยานยนต์ไฟฟ้าในภาพรวมของประเทศ ช่วยลดปริมาณการปล่อยก๊าซคาร์บอนไดออกไซด์ (CO2) และปริมาณ PM 2.5 ในอากาศ กรมการขนส่งทางบก (ขบ.) จึงได้เสนอร่างพระราชกฤษฎีกาลดภาษีประจำปีสำหรับรถที่ขับเคลื่อนด้วยพลังงานไฟฟ้าเพียงอย่างเดียวตามกฎหมายว่าด้วยรถยนต์ พ.ศ. .... ซึ่งเป็นการลดอัตราภาษีประจำปีสำหรับรถที่ขับเคลื่อนด้วยพลังงานไฟฟ้าเพียงอย่างเดียวที่จดทะเบียนระหว่างวันที่ 1 ตุลาคม 2565 ถึง วันที่ 30 กันยายน 2568 ลงร้อยละ 80 ของอัตราที่กำหนดตาม (11) ของอัตราภาษีประจำปีท้ายพระราชบัญญัติรถยนต์ พ.ศ. 2522 เป็นระยะเวลา 1 ปี นับแต่วันที่จดทะเบียน ทั้งนี้ หลังจาก ครม. ได้เห็นชอบร่างพระราชกฤษฎีกาลดภาษีประจำปีสำหรับรถที่ขับเคลื่อนด้วยพลังงานไฟฟ้าเพียงอย่างเดียวตามกฎหมายว่าด้วยรถยนต์ พ.ศ. .... แล้ว ขบ. จะดำเนินการประสานข้อมูลชี้แจ้งต่อสำนักงานคณะกรรมการกฤษฎีกา ในการตรวจพิจารณาร่างพระราชกฤษฎีกาฯ และนำร่างขึ้นทูลเกล้าฯ ถวายเพื่อทรงลงพระปรมาภิไธย และลงประกาศในราชกิจจานุเบกษาต่อไป โดยรถยนต์ที่ใช้พลังงานไฟฟ้าถือว่าเป็นนวัตกรรมที่เป็นมิตรต่อสิ่งแวดล้อม รวมทั้งช่วยประหยัดค่าน้ำมันเชื้อเพลิงและภาษีประจำปีให้กับเจ้าของรถได้อีกทางหนึ่งด้วย ประชาชนที่สนใจสามารถตรวจสอบรายละเอียดของรถยนต์ไฟฟ้าที่สามารถนำมาจดทะเบียนและอัตราภาษีประจำปีสำหรับรถประเภทต่าง ๆ ได้ที่เว็บไซต์ของ ขบ. www.dlt.go.th
วันศุกร์ที่ 27 พฤษภาคม 2565
นายกฯ ชื่นชมบุคลากรทางการแพทย์ไทย 2 ท่าน ขึ้นรับรางวัลจาก WHO ระหว่างการประชุมสมัชชาอนามัยโลก สมัยที่ 75 พร้อมขอบคุณทีมไทยแลนด์ แสดงศักยภาพด้านสาธารณสุขไทยเป็นที่ยอมรับระดับโลก
นายกรัฐมนตรีชื่นชมบุคลากรทางการแพทย์ไทย 2 ท่าน ขึ้นรับรางวัลจาก WHO ระหว่างการประชุมสมัชชาอนามัยโลก สมัยที่ 75 พร้อมขอบคุณทีมไทยแลนด์แสดงศักยภาพด้านสาธารณสุขไทยเป็นที่ยอมรับระดับโลก
วันที่ 27 พ.ค. 2565 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า พล.อ.ประยุทธ์ จันทร์โอชา นายกรัฐมนตรีและรมว.กลาโหม ชื่นชมความสำเร็จของบุคลากรทางการแพทย์จากประเทศไทย 2 ท่าน ที่ได้รับรางวัลจากองค์การอนามัยโลก (WHO) ประกอบด้วย ศ.นพ.ประกิต วาทีสาธกกิจ ประธานมูลนิธิรณรงค์เพื่อการไม่สูบบุหรี่ ในรางวัล Dr LEE Jong-wook Memorial Prize for Public Health และ นพ.ไพศาล ร่วมวิบูลย์สุข นายแพทย์ทรงคุณวุฒิ ด้านเวชกรรม สาขาจักษุวิทยา โรงพยาบาลราชวิถี กรมการแพทย์ ในรางวัล Sasakawa Health Prize
สำหรับพิธีมอบรางวัลได้จัดขึ้นในวันนี้ (27 พ.ค.) ระหว่างการประชุมสมัชชาอนามัยโลก สมัยที่ 75 ณ นครเจนีวา สมาพันธรัฐสวิส ซึ่งในส่วนของ ศ.นพ.ประกิต ติดภารกิจไม่สามารถเดินทางไปรับรางวัลด้วยตนเอง นางสุพัตรา ศรีไมตรีพิทักษ์ เอกอัครราชทูตผู้แทนถาวรไทยประจำสำนักงานสหประชาชาติ ณ นครเจนีวา จึงเป็นผู้ขึ้นรับรางวัลแทน
ทั้งนี้ บุคลากรทางการแพทย์ทั้ง 2 ท่าน ได้รับการยกย่องจาก WHO เนื่องด้วยเป็นผู้ที่มีคุณูปการต่อวงการสาธารณสุข โดย ศ.นพ.ประกิต วาธีสาธกกิจ ได้ทำงานภาคประชาสังคมในการสร้างเสริมสุขภาพ โดยเฉพาะการรณรงค์เพื่อการไม่สูบบุหรี่ มีผลงานเชิงประจักษ์เป็นที่ยอมรับทั้งในประเทศและต่างประเทศ ขณะที่ นพ.ไพศาล ร่วมวิบูลย์สุข เป็นจักษุแพทย์เชี่ยวชาญด้านการรักษาโรคจอประสาทตา ที่มุ่งมั่นแก้ไขปัญหาตาบอดในประเทศไทย โดยเฉพาะภาวะเบาหวานเข้าจอประสาทตา โดยพัฒนาวิธีการคัดกรอง ริเริ่มโครงการสำคัญ ๆ กระทั่งจำนวนผู้ป่วยที่ตาบอดอันเนื่องมาจากภาวะเบาหวานเข้าจอประสาทตาลดลงอย่างมาก
น.ส.ไตรศุลี กล่าวว่า นายกรัฐมนตรีได้ขอบคุณทีมไทยแลนด์ ทั้งส่วนของกระทรวงสาธารณสุขและหน่วยงานที่เกี่ยวข้องที่ร่วมกันผลักดันงานทุกด้านจนระดับสาธารณสุขไทยเป็นที่ยอมรับในระดับโลก อาทิ ความสามารถในการบริหารจัดการกับสถานการณ์โควิด19 ซึ่งจากที่นายอนุทิน ชาญวีรกูล รองนายกรัฐมนตรีและรมว.สาธารณสุข นำคณะเข้าร่วมประชุม WHA ที่นครเจนีวา ระหว่างวันที่ 22-28 พ.ค. ผู้บริหารของ WHO ก็ได้ให้ความชื่นชมประเทศไทยในเรื่องนี้ และจะนำรูปแบบการบริหารจัดการองไทยไปพัฒนาให้เป็นสากลและใช้กับประเทศต่าง ๆ ทั่วโลก
ตลอดจนความร่วมมือของไทยกับ WHO ตามโครงการพัฒนาระบบศูนย์กลางทางชีวภาพ หรือ WHO Biohub system ไทยก็เป็นประเทศแรก ๆ ที่สามารถเข้าร่วมโครงการนี้ แสดงถึงขีดความสามารถและมาตรฐานระดับสูงของห้องปฏิบัติการ การถอดรหัสพันธุกรรม การเพาะและส่งต่อเชื้อโรคใหม่ ๆ สามารถร่วมกับ WHO ในการศึกษาวิจัยเพื่อให้ได้มาซึ่งข้อมูลที่จะรับมือกับโรคได้รวดเร็ว นำไปสู่การวิจัยให้ได้ยา วัคซีนหรือแนวทางการป้องกัน รักษาโรคที่เป็นภัยคุกคามใหม่กับประชาคมโลกที่มีประสิทธิภาพ
“นายกรัฐมนตรีขอบคุณทีมไทยแลนด์ ตลอดจนบุคลากรทางการแพทย์ทุกๆ ท่านที่ทุ่มเทการทำงาน ซึ่งนอกจากจะได้ดูแลคนไทยแล้วยังสร้างชื่อเสียงให้ประเทศไทยจนเป็นที่ยอมรับในระดับโลก ทั้งในส่วนการรับมือกับสถานการณ์โรคระบาดโควิด-19 และการดูแลรักษาประชาชนในยามปกติ เป็นกำลังสำคัญที่ช่วยสนับสนุนนโยบายรัฐบาลที่มุ่งมั่นดูแลประชาชนให้เข้าถึงการรักษาพยาบาลด้วยคุณภาพที่ดีและเท่าเทียม” น.ส.ไตรศุลี กล่าว
วันศุกร์ที่ 27 สิงหาคม 2564
กระทรวงเกษตรฯ เผยความคืบหน้าการขับเคลื่อนโครงการ 1 ตำบล 1 กลุ่มเกษตรทฤษฎีใหม่ การดำเนินการส่งมอบบสระเก็บน้ำ และปัจจัยปรับปรุงบำรุงดิน รวมถึงการจัดการฝึกอบรมเกษตรกร ในพื้นที่จังหวัด
กระทรวงเกษตรฯ เผยความคืบหน้าการขับเคลื่อนโครงการ 1 ตำบล 1 กลุ่มเกษตรทฤษฎีใหม่ การดำเนินการส่งมอบบสระเก็บน้ำ และปัจจัยปรับปรุงบำรุงดิน รวมถึงการจัดการฝึกอบรมเกษตรกร ในพื้นที่จังหวัดตาก
27 ส.ค. 64 ดร.ทองเปลว กองจันทร์ ปลัดกระทรวงเกษตรและสหกรณ์ เปิดเผยผลการขับเคลื่อนโครงการ 1 ตำบล 1 กลุ่มเกษตรทฤษฎีใหม่ ในส่วนของการดำเนินการส่งมอบบสระเก็บน้ำและสนับสนุนปัจจัยปรับปรุงบำรุงดินให้แก่เกษตรกร จังหวัดตาก ว่า ในเบื้องต้นได้รับรายงานผลการดำเนินงานจากเกษตรและสหกรณ์จังหวัดตาก ร่วมกับผู้อำนวยการสถานีพัฒนาที่ดินตาก และหน่วยงานสังกัดกระทรวงเกษตรและสหกรณ์จังหวัดตาก จัดพิธีส่งมอบบสระเก็บน้ำและปัจจัยปรับปรุงบำรุงดิน ให้แก่เกษตรกรที่เข้าร่วมโครงการ 1 ตำบล 1 กลุ่มเกษตรทฤษฎีใหม่ พื้นที่ตำบลวังประจบ จำนวน 3 ราย ณ แปลงเกษตร บ้านหนองร่ม หมู่ 5 ตำบลวังประจบ อำเภอเมืองตาก จังหวัดตาก โดยมีนายอำเภอเมืองตาก เป็นประธานในพิธี
นอกจากนี้ สำนักงานเกษตรและสหกรณ์จังหวัดตาก ยังได้จัดการฝึกอบรมเกษตรกรโครงการฝึกอบรมเกษตรกร กระบวนการเรียนรู้ครั้งที่ 1 หลักสูตร การขับเคลื่อนภาคการเกษตรตามแนวปรัชญาเศรษฐกิจพอเพียงและเกษตรทฤษฎีใหม่ ภายใต้โครงการ 1 ตำบล 1 กลุ่มเกษตรทฤษฎีใหม่ ครั้งที่ 1 รุ่นที่ 4 ณ ศูนย์เรียนรู้การเพิ่มประสิทธิภาพการผลิตสินค้าเกษตร (ศพก.) อำเภอแม่ระมาด หมู่ที่ 4 ตำบลแม่ระมาด อำเภอแม่ระมาด จังหวัดตาก โดยมีเกษตรกรที่เข้าร่วมโครงการฯ และผู้จ้างงานโครงการฯ ในพื้นที่อำเภอแม่ระมาด จังหวัดตาก เข้าร่วมฝึกอบรม จำนวน 34 ราย โดยได้ดำเนินการป้องกันการแพร่ระบาดของเชื้อไวรัสโคโรน่า 2019 ตามมาตรการ D-M-H-T-T-A ของกระทรวงสาธารณสุขอย่างเคร่งครัด
ทั้งนี้ กระทรวงเกษตรและสหกรณ์ พร้อมเร่งรัดการดำเนินการโครงการ 1 ตำบล 1 กลุ่มเกษตรทฤษฎีใหม่ในทุกขั้นตอนการดำเนินงานให้รวดเร็วและมีประสิทธิภาพ เนื่องจากเป็นโครงการที่เกษตรกรจะได้รับประโยชน์ สามารถสร้างรายได้ให้กับครัวเรือนเกษตรกรได้จริง ในช่วงสถานการณ์ภาวะเศรษฐกิจซบเซา และวิกฤตการระบาดของโรคโควิค-19 ในขณะนี้
วันพุธที่ 22 มิถุนายน 2565
รัฐมนตรีฯ สุริยะ ให้ประธานเจโทร กรุงเทพฯ เข้าพบเพื่อหารือและอำลาตำแหน่ง
รัฐมนตรีฯ สุริยะ ให้ประธานเจโทร กรุงเทพฯ เข้าพบเพื่อหารือและอำลาตำแหน่ง
วันนี้ (21 มิถุนายน 2565) นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม ให้นายทาเคทานิ อัทสึชิ (Mr. TAKETANI Atsushi) ประธานองค์การส่งเสริมการค้าต่างประเทศของญี่ปุ่นในประเทศไทย หรือ เจโทร กรุงเทพฯ (JETRO Bangkok) เข้าพบ เพื่อหารือเกี่ยวกับอุตสาหกรรมระหว่างไทยและญี่ปุ่นในปัจจุบัน พร้อมอำลาตำแหน่ง ซึ่งจะปฏิบัติหน้าที่จนถึงวันที่ 29 มิถุนายน 2565 โดยมีนายกฤชนนท์ อัยยปัญญา เลขานุการรัฐมนตรีว่าการกระทรวงอุตสาหกรรม นายณัฐพล รังสิตพล อธิบดีกรมส่งเสริมอุตสาหกรรม และนางศิริเพ็ญ เกียรติเฟื่องฟู รองผู้อำนวยการสำนักงานเศรษฐกิจอุตสาหกรรม เข้าร่วมด้วย ณ ห้องรับรอง 1 ชั้น 2 อาคารสำนักงานปลัดกระทรวงอุตสาหกรรม
วันจันทร์ที่ 20 กันยายน 2564
กระทรวงยุติธรรมโดย สถาบันนิติวิทยาศาตร์ ผนึกกำลัง กรมพินิจและคุ้มครองเด็กและเยาวชน จัดเสวนายกระดับความร่วมมือด้านการใช้เทคนิคตรวจสารเสพติดในเส้นผม ตรวจประวัติติดยาย้อนหลังได้
กระทรวงยุติธรรมโดย สถาบันนิติวิทยาศาตร์ ผนึกกำลัง กรมพินิจและคุ้มครองเด็กและเยาวชน จัดเสวนายกระดับความร่วมมือด้านการใช้เทคนิคตรวจสารเสพติดในเส้นผม ตรวจประวัติติดยาย้อนหลังได้ ตั้งเป้าป้องกันเด็กไม่กลับไปเสพซ้ำ
พันตำรวจเอกทรงศักดิ์ รักศักดิ์สกุล ผู้อำนวยการสถาบันนิติวิทยาศาสตร์ เป็นประธานเปิดการเสวนา “โครงการเสวนาชี้แจงงานวิจัยยกระดับความร่วมมือด้านการใช้เทคนิคการตรวจสารเสพติดในเส้นผม” เมื่อวันที่ 16 ก.ย. 64 เวลา 08.00 – 12.30 น. ผ่านระบบการประชุมทางไกล (VDO Conference) ผ่านแอปพลิเคชัน Cisco Webex Meetings พร้อมเปิดเผยว่า สถาบันนิติวิทยาศาสตร์ และกรมพินิจเเละคุ้มครองเด็กเเละเยาวชน มีความมุ่งมั่นในการช่วยเหลือเด็กและเยาวชน จึงร่วมกันจัดทำงานวิจัยการพัฒนาระบบป้องกันการเสพติดซ้ำของเด็กและเยาวชนโดยการตรวจสารเสพติดในเส้นผมในปีงบประมาณ 2561 ดำเนินการแล้วเสร็จเมื่อเดือนมกราคม 2563 ทั้งนี้ ในการตรวจสารเสพติดโดยใช้เทคนิคการตรวจสารเสพติดในเส้นผม สามารถตรวจย้อนหลังทำให้ทราบประวัติการใช้ยาได้ นับว่าเป็นการพัฒนาระบบการตรวจสารเสพติดไปอีกขั้น โดยงานวิจัยครั้งนี้มีจุดมุ่งหมายในการติดตามเด็กเเละเยาวชนหลังปล่อยตัว เพื่อไม่ให้เด็กเเละเยาชนกลับไปเสพสารเสพติดซ้ำ จึงเกิดการร่วมมือกันระหว่างหน่วยงาน 4 หน่วยงาน ได้เเก่ สถาบันนิติวิทยาศาสตร์ กรมพินิจเเละคุ้มครองเด็กเเละเยาวชน กรมคุมประพฤติเเละศาลเยาวชนเเละครอบครัวกลาง
พันตำรวจเอกทรงศักดิ์ กล่าวเพิ่มเติมว่า งานวิจัยในครั้งนี้สอดคล้องกับนโยบายในการทำวิจัยกับสำนักงานการวิจัยแห่งชาติและโรงเรียนนายร้อยตำรวจที่พยายามยกระดับการวิจัยให้เป็นผลการปฏิบัติอย่างจริงจัง ไม่ใช่การวิจัยที่เป็นเอกสารแต่อย่างเดียว เพื่อแก้ปัญหาเด็กเและเยาวชนที่กระทำความผิดซ้ำในเชิงป้องกันอย่างมีประสิทธิภาพ นอกจากนั้นทิศทางการยกระดับของศาลยุติธรรม พยายามใช้มาตรการดังกล่าวเป็นมาตรการเชิงป้องกันต่อเด็กที่มีการปล่อยชั่วคราวในเด็กที่มีผู้ปกครองรับไปดูแลที่บ้านอย่างเป็นระบบ นับเป็นมิติใหม่ในการร่วมมือกันให้เกิดผลอย่างเป็นรูปธรรมต่อเนื่องและยั่งยืน เพื่อประโยชน์ต่อเด็กและเยาวชน ซึ่งเป็นอนาคตของประเทศไทย ต่อไป
อย่างไรก็ตาม ในการเสวนาครั้งนี้ มี ดร.วิภารัตน์ ดีอ่อง ผู้อำนวยการสำนักงานการวิจัยแห่งชาติ ได้กล่าวถึงบทบาทของสำนักงานการวิจัยต่อการพัฒนานวัตกรรมด้านการบริหารงานยุติธรรม และการอำนวยความยุติธรรม รวมทั้งพันตำรวจโท วรรณพงษ์ คชรักษ์ อธิบดีกรมพินิจและคุ้มครองเด็กและเยาวชน ศาสตราจารย์ พลตำรวจตรีหญิง ดร.พัชรา สินลอยมา อาจารย์ (สบ.6) ประจำโรงเรียนนายร้อยตำรวจ นายธนะ สุจริตกุล ผู้พิพากษาศาลเยาวชนและครอบครัวกลาง พันตำรวจโท ไพศิษฎ์ สังคหะพงศ์ รองเลขาธิการ สำนักงานคณะกรรมการป้องกันและปราบปรามยาเสพติดและดร.ยศวันต์ บริบูรณ์ธนา ผู้อำนวยการกองพัฒนาการคุมประพฤติ เป็นวิทยากรในการเสวนา พร้อมทั้งเจ้าหน้าที่ที่เกี่ยวข้องและศูนย์ฝึกกรมพินิจและคุ้มครองเด็กและเยาวชนทั้ง 11 แห่ง เข้าร่วมโครงการการเสวนาฯ พร้อมมอบนโยบายการทำวิจัยเพื่อให้ทุกหน่วยงานที่เกี่ยวข้องมีความเข้าใจในแนวทางการดำเนินโครงการวิจัยฯ และแลกเปลี่ยนอภิปรายความรู้ในเรื่องพฤติกรรมการใช้สารเสพติดของเด็กและเยาวชน เพื่อให้สามารถเข้าถึง และมีการให้ข้อเสนอแนะที่เป็นประโยชน์ต่อการเก็บข้อมูลในการทำโครงการวิจัยฯด้วย
วันพุธที่ 6 เมษายน 2565
โฆษกรัฐบาลเผย นายกฯ ปรับลดกิจกรรมงานสืบสานวัฒนธรรมประเพณีสงกรานต์ ประจำปี 2565 ณ ทำเนียบรัฐบาล อังคาร 12 เม.ย.เป็นกิจกรรมภายในส่วนราชการ เพื่อลดการรวมกลุ่มคนจำนวนมาก
โฆษกรัฐบาลเผย นายกฯ ปรับลดกิจกรรมงานสืบสานวัฒนธรรมประเพณีสงกรานต์ ประจำปี 2565 ณ ทำเนียบรัฐบาล อังคาร 12 เม.ย.เป็นกิจกรรมภายในส่วนราชการ เพื่อลดการรวมกลุ่มคนจำนวนมาก ป้องกันการแพร่ระบาดโควิด-19 พร้อมแนะหน่วยงาน/ส่วนราชการจัดกิจกรรมสงกรานต์ผ่านออนไลน์
วันที่ 6 เมษายน 2565 นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้มีคำสั่งให้สำนักเลขาธิการนายกรัฐมนตรี ปรับลดพิธีการ และจำนวนผู้เข้าร่วมจัดกิจกรรม “งานสืบสานวัฒนธรรมประเพณีสงกรานต์ ประจำปี 2565” ณ ทำเนียบรัฐบาล ให้เป็นกิจกรรมภายในส่วนราชการเท่านั้น พิธีการต่าง ๆ ให้ยึดตามคำแนะนำของกระทรวงสาธารณสุขและกระทรวงวัฒนธรรม ภายใต้มาตรการป้องกันการแพร่ระบาดของไวรัสโควิด-19 และข้อกำหนดของศูนย์บริหารสถานการณ์โควิด-19 อย่างเคร่งครัด
สำหรับผู้แทน สส. สว. พรรคการเมืองรวมทั้งหัวหน้าส่วนราชการอื่น ๆ ที่เดิมตั้งใจจะมาร่วมรดน้ำขอพรนายกรัฐมนตรีรองนายกรัฐมนตรีและคณะรัฐมนตรี นายกรัฐมนตรีรับทราบด้วยความขอบคุณ แต่ขอให้เปลี่ยนเป็นการกิจกรรมที่แต่ละหน่วยงานจัดขึ้น ณ สถานที่ของตนเอง ภายใต้มาตรการ COVID Free Setting เพื่อให้ทุกส่วนราชการ จะต้องเป็นตัวอย่างที่ดีในการจัดกิจกรรมประเพณีสงกรานต์
“สำหรับสงกรานต์ปีนี้ ท่านนายกรัฐมนตรี ยังแนะหน่วยงาน ส่วนราชการของรัฐจัดกิจกรรมต่าง ๆ ผ่านระบบออนไลน์ นอกจากจะเป็นการสืบสานประเพณี วัฒนธรรมที่ดีงามของไทยแล้ว ยังถือเป็นความตั้งใจร่วมกันของทุกคน ทุกฝ่ายในการป้องกันการแพร่ระบาดของไวรัสโควิด -19 ด้วย” นายธนกร กล่าว
วันอาทิตย์ที่ 21 พฤศจิกายน 2564
ปลัด สธ. ให้รพ.ในสังกัดทุกแห่งเป็น COVID Free Setting พร้อมมุ่งหน้าฉีดวัคซีนให้ได้ 100 ล้านโดส
ปลัด สธ. ให้รพ.ในสังกัดทุกแห่งเป็น COVID Free Setting พร้อมมุ่งหน้าฉีดวัคซีนให้ได้ 100 ล้านโดส
ปลัดกระทรวงสาธารณสุข มอบนโยบายให้โรงพยาบาลในสังกัดทุกแห่งใช้มาตรการCOVID Free Setting สร้างพื้นที่ปลอดภัยจากโควิด 19 ให้ผู้มารับบริการ เป็นต้นแบบให้กับหน่วยงาน องค์กรอื่น ๆ พร้อมให้ทุกจังหวัดจัดสัปดาห์ฉีดวัคซีนสู่เป้าหมาย 100 ล้านโดส 27 พฤศจิกายน - 5 ธันวาคม 2564 เนื่องในวันสถาปนากระทรวงสาธารณสุขและวันพ่อแห่งชาติ เพิ่มความครอบคลุมการฉีดวัคซีนโควิด 19 สร้างความปลอดภัยรับการเปิดประเทศตามนโยบายรัฐบาล
นายแพทย์เกียรติภูมิ วงศ์รจิต ปลัดกระทรวงสาธารณสุข เปิดเผยว่า กระทรวงสาธารณสุขได้ออกแบบมาตรการCOVID Free Setting เพื่อให้การเปิดกิจการ/กิจกรรม สถานบริการต่าง ๆ รวมถึงการเปิดประเทศตามนโยบายรัฐบาลมีความปลอดภัย ซึ่งโรงพยาบาลถือเป็นสถานบริการรูปแบบหนึ่งที่มีผู้มารับบริการจำนวนมาก ดังนั้นต้องทำพื้นที่ให้ปลอดภัยจากโรคโควิด 19 เช่นกัน จึงมอบนโยบายให้ทุกโรงพยาบาลในสังกัดใช้มาตรการ COVID Free Setting เหมือนกับสถานบริการทั่วไป คือ บุคลากรต้องได้รับการฉีดวัคซีนครบตามเกณฑ์ส่วนผู้รับบริการหากยังไม่ได้ฉีดวัคซีนหรือฉีดไม่ครบ จะต้องตรวจคัดกรองด้วย ATK ก่อนเข้าพื้นที่เพื่อความปลอดภัยของบุคลากรและผู้รับบริการรายอื่น โดยจะเร่งให้โรงพยาบาลและสำนักงานสาธารณสุขจังหวัดดำเนินการให้แล้วเสร็จภายในสัปดาห์หน้า เพื่อเป็นต้นแบบให้กับหน่วยงาน และองค์กรอื่น ๆ ปฏิบัติตาม
นายแพทย์เกียรติภูมิกล่าวต่อว่า ในส่วนของการฉีดวัคซีนโควิด 19 ตามเป้าหมาย 100 ล้านโดสได้มีหนังสือถึงหัวหน้าศูนย์บริหารสถานการณ์โรคโควิด 19 กระทรวงมหาดไทย และนายแพทย์สาธารณสุขจังหวัดทุกจังหวัด ให้เร่งรัดการฉีดในผู้ที่ยังไม่ได้รับวัคซีน โดยเฉพาะผู้สูงอายุ ผู้ป่วยติดเตียง หญิงตั้งครรภ์ เนื่องจากกลุ่มนี้เมื่อป่วยจะเสี่ยงอาการรุนแรงและเสียชีวิตสูง รวมถึงให้ขยายการฉีดในกลุ่มแรงงานต่างด้าว ทั้งที่ขึ้นทะเบียนถูกต้องและไม่ได้ขึ้นทะเบียนด้วย และกำหนดจัดสัปดาห์ฉีดวัคซีนสู่เป้าหมาย 100 ล้านโดส ระหว่างวันที่ 27 พฤศจิกายน- 5 ธันวาคม 2564 เนื่องในวันสถาปนากระทรวงสาธารณสุข และวันพ่อแห่งชาติ เน้นให้รู้ถึงประโยชน์ของวัคซีนโควิด 19กระตุ้นให้ผู้ที่ยังไม่ได้ฉีดวัคซีนเข้ารับการฉีดมากขึ้น เพื่อลดการแพร่ระบาด ลดอาการรุนแรงและเสียชีวิตสร้างความปลอดภัยให้ทุกคนในประเทศ และสร้างความเชื่อมั่นให้กับนักท่องเที่ยวรองรับนโยบายเปิดประเทศของรัฐบาล
****************************** 21 พฤศจิกายน 2564
วันพฤหัสบดีที่ 30 ธันวาคม 2564
ผลการปราบปรามผู้กระทำผิดกฎหมายสรรพสามิต ประจำปีงบประมาณ พ.ศ. 2565 ระหว่างวันที่ 24 – 29 ธันวาคม 2564
ผลการปราบปรามผู้กระทำผิดกฎหมายสรรพสามิต ประจำปีงบประมาณ พ.ศ. 2565 ระหว่างวันที่ 24 – 29 ธันวาคม 2564 พบการกระทำผิด จำนวน 258 คดี คิดเป็นเงินค่าปรับ 3.40 ล้านบาท
นายณัฐกร อุเทนสุต ที่ปรึกษาด้านพัฒนาระบบควบคุมทางสรรพสามิต ในฐานะโฆษกกรมสรรพสามิต เปิดเผยว่า ได้ดำเนินงานตามมาตรการเชิงรุกในการป้องกันและปราบปรามผู้กระทำผิดกฎหมายสรรพสามิตตามพระราชบัญญัติภาษีสรรพสามิต พ.ศ. 2560 และจูงใจผู้ที่อยู่นอกระบบให้เข้ามาสู่ระบบภาษี ซึ่งที่ผ่านมา กรมสรรพสามิตได้จัดทำแผนเฉพาะกิจปราบปรามผู้กระทำผิดกฎหมายสรรพสามิตโดยระดมกำลังเจ้าหน้าที่ชุดเฉพาะกิจจากสำนักตรวจสอบ ป้องกันและปราบปราม และเจ้าหน้าที่สรรพสามิต พื้นที่ทั่วประเทศพร้อมสนธิกำลังกับหน่วยงานที่เกี่ยวข้องร่วมกันตรวจสอบและปราบปรามการกระทำผิดกฎหมายสรรพสามิตตามพื้นที่เป้าหมายที่คาดว่าอาจมีการกระทำผิด เพื่อสร้างความเป็นธรรม โปร่งใส และ ความมั่นใจให้แก่ผู้ประกอบการที่เสียภาษีโดยสุจริต และเพื่อเป็นมาตรการเสริมทางอ้อมในการดูแลสุขภาพของผู้บริโภคให้บริโภคสินค้าที่ปลอดภัยและได้มาตรฐาน
สำหรับผลการปราบปรามผู้กระทำผิดกฎหมายสรรพสามิตทั่วประเทศ ปีงบประมาณ 2565 (ระหว่างวันที่ 24 –29 ธันวาคม 2564) พบว่ามีการกระทำผิด จำนวน 258 คดี คิดเป็นเงินค่าปรับ 3.40 ล้านบาท โดยแยกเป็น สุรา จำนวน 168 คดี ค่าปรับ 1.17 ล้านบาท ยาสูบ จำนวน 68 คดี ค่าปรับ 1.53 ล้านบาท ไพ่ จำนวน 1 คดี ค่าปรับ 0.01 ล้านบาท น้ำมันและผลิตภัณฑ์น้ำมัน จำนวน 1 คดี ค่าปรับ 0.01 ล้านบาท น้ำหอม จำนวน 1 คดี ค่าปรับ 0.03 ล้านบาท รถจักรยานยนต์ จำนวน 14 คดี ค่าปรับ 0.39 ล้านบาท และสินค้าอื่น ๆ จำนวน 5 คดี ค่าปรับ 0.26 ล้านบาท โดยมีของกลางแยกเป็นน้ำสุรา จำนวน 13,251.775 ลิตร ยาสูบ จำนวน 12,888 ซอง ไพ่ จำนวน 24 สำรับ น้ำมันและผลิตภัณฑ์น้ำมัน จำนวน 95.000 ลิตร น้ำหอม จำนวน 25,500 ขวด รถจักรยานยนต์ จำนวน 16 คัน
สรุปยอดรวมในปีงบประมาณ พ.ศ. 2565 ตั้งแต่วันที่ 1 ตุลาคม – 29 ธันวาคม 2564 พบว่ามีการกระทำผิด จำนวน 6,771 คดี คิดเป็นเงินค่าปรับ 137.19 ล้านบาท โดยแยกเป็น สุรา จำนวน 3,512 คดี ค่าปรับ 29.67 ล้านบาท ยาสูบ จำนวน 2,451 คดี ค่าปรับ 71.51 ล้านบาท ไพ่ จำนวน 94 คดี ค่าปรับ 1.16 ล้านบาท น้ำมันและผลิตภัณฑ์น้ำมัน จำนวน 168 คดี ค่าปรับ 14.43 ล้านบาท น้ำหอม จำนวน 32 คดี ค่าปรับ 1.32 ล้านบาท รถจักรยานยนต์ จำนวน 371 คดี ค่าปรับ จำนวน 8.25 ล้านบาท และสินค้าอื่น ๆ จำนวน 143 คดี ค่าปรับ 10.85 ล้านบาท โดยมีของกลางแยกเป็นน้ำสุรา จำนวน 48,751.181 ลิตร ยาสูบ จำนวน 1,663,823 ซอง ไพ่ จำนวน 5,167 สำรับ น้ำมันและผลิตภัณฑ์น้ำมัน จำนวน 433,018.000 ลิตร น้ำหอม จำนวน 60,572 ขวด รถจักรยานยนต์ จำนวน 448 คัน
“หากประชาชนท่านใดทราบเบาะแสการกระทำความผิดเกี่ยวกับสินค้าที่ต้องเสียภาษีสรรพสามิตสามารถแจ้งโดยตรงได้ที่กรมสรรพสามิต หรือสำนักงานสรรพสามิตพื้นที่ทุกแห่งทั่วประเทศ หรือ Call center 1713 ได้ตลอด 24 ชั่วโมง หรือที่ www.excise.go.th ซึ่งกรมสรรพสามิตจะปกปิดข้อมูลของผู้แจ้งเบาะแสเป็นความลับ”
ฝ่ายประชาสัมพันธ์ สำนักงานเลขานุการกรม กรมสรรพสามิต
โทร/โทรสาร 0 2241 4778
วันจันทร์ที่ 22 สิงหาคม 2565
รฟม. ขอขอบคุณจิตอาสาร่วมบริจาคโลหิตในกิจกรรม 3 แสนซีซี
30 ปี รฟม. เกินกว่าเป้าหมาย รวมทั้งสิ้น 1,050 ยูนิต (ประมาณ 420,000 ซีซี)
การรถไฟฟ้าขนส่งมวลชนแห่งประเทศไทย (รฟม.) กระทรวงคมนาคมร่วมกับศูนย์บริการโลหิตแห่งชาติ สภากาชาดไทย จัดกิจกรรม 3 แสนซีซี 30 ปี รฟม. ร่วมรณรงค์การบริจาคโลหิตให้แก่ สภากาชาดไทย เนื่องในโอกาสวันคล้ายวันก่อตั้งหน่วยงานเป็นปีที่ 30 เป็นจำนวน 300,000 ซีซี โดยมีประชาชนร่วมบริจาคโลหิต ณ ศูนย์บริการของสภากาชาดไทยที่สะดวก และส่งผลในรูปแบบออนไลน์ ตั้งแต่วันที่ 4 กรกฎาคม - 21 สิงหาคม 2565 และพนักงาน ผู้ปฏิบัติงานให้ รฟม. และผู้รับจ้างโครงการรถไฟฟ้า ร่วมบริจาคโลหิตผ่านรถบริการเคลื่อนที่ ณ อาคารสำนักงาน รฟม. เมื่อวันที่ 9 สิงหาคม 2565 รวมทั้งผู้ที่ร่วมบริจาค ณ ศูนย์บริการโลหิตแห่งชาติ สภากาชาดไทย ในวันที่ 21 สิงหาคม 2565 ซึ่งผลการจัดกิจกรรมมีผู้บริจาคโลหิตเกินกว่าเป้าหมายเป็นจำนวนมาก รวมทั้งสิ้น 1,050 ยูนิต (ประมาณ 420,000 ซีซี)
ทั้งนี้ รฟม. ขอขอบคุณจิตอาสาทุกท่านที่ร่วมบริจาคโลหิตผ่านกิจกรรมดังกล่าว ซึ่งเป็นกิจกรรมที่ รฟม. ตั้งใจจัดขึ้นเพื่อรณรงค์สร้างจิตสำนึกเพื่อสังคมให้แก่บุคลากรของหน่วยงาน และถือเป็นโอกาสอันดีในการสร้างการรับรู้และขยายการรณรงค์การบริจาคโลหิตให้แก่สภากาชาดไทย ให้ออกไปสู่ภาคเครือข่ายพันธมิตรและภาคประชาชนมากยิ่งขึ้น เพื่อประโยชน์ด้านสาธารณสุขของประเทศต่อไป ติดตามรายละเอียดและข้อมูลข่าวสารเพิ่มเติมได้ที่เว็บไซต์ รฟม. www.mrta.co.th และเฟซบุ๊กการรถไฟฟ้าขนส่งมวลชนแห่งประเทศไทย หรือ Call Center รฟม. โทร. 0 2716 4044
“30 ปี รฟม. เชื่อมต่อเส้นทางสู่ความยั่งยืน Completing Connection, Mission for All”
วันเสาร์ที่ 20 พฤศจิกายน 2564
กรมทางหลวงชนบท รายงานสถานการณ์สายทางที่ได้รับผลกระทบจากอุทกภัยในพื้นที่ 7 จังหวัดประจำวันที่ 20 พฤศจิกายน 2564 เวลา 17.00 น. สัญจรผ่านได้ 11 สายทาง ไม่สามารถสัญจรผ่านได้ 4 สายทาง
กรมทางหลวงชนบท (ทช.) กระทรวงคมนาคม โดยสำนักบำรุงทาง รายงานถึงสถานการณ์อุทกภัยประจำวันที่ 20 พฤศจิกายน 2564 เวลา 17.00 น. ว่า มีถนนทางหลวงชนบทที่ประสบอุทกภัยในพื้นที่ 7 จังหวัด รวม 15 สายทาง สัญจรผ่านได้ 11 สายทาง และไม่สามารถสัญจรผ่านได้ 4 สายทาง
กรมทางหลวงชนบท (ทช.) กระทรวงคมนาคม โดยสำนักบำรุงทาง รายงานถึงสถานการณ์อุทกภัยประจำวันที่ 20 พฤศจิกายน 2564 เวลา 17.00 น. ว่า มีถนนทางหลวงชนบทที่ประสบอุทกภัยในพื้นที่ 7 จังหวัด ได้แก่ พระนครศรีอยุธยา ชัยภูมิ สุรินทร์ มหาสารคาม ร้อยเอ็ด สุพรรณบุรี และนครปฐม รวม 15 สายทาง สามารถสัญจรผ่านได้ 11 สายทาง และไม่สามารถสัญจรผ่านได้ 4 สายทาง แบ่งเป็น น้ำท่วมสูง 3 สายทาง (3 แห่ง) ทางขาด โครงสร้างทางชำรุด กัดเซาะ 1 สายทาง (1 แห่ง) รายละเอียดดังนี้
1. สายทาง ชย.024 สะพานข้ามแม่น้ำชี ท่านกโง่ อำเภอคอนสวรรค์ จังหวัดชัยภูมิ เส้นทางขาด (ช่วง กม. ที่ 2+000 - 3+600)
2. สายทาง รอ.033 ถนนเชิงลาดสะพานข้ามลำน้ำชี สะพานคุยโพธิ์ - หนองแก่ง อำเภอโพธิ์ชัย จังหวัดร้อยเอ็ด น้ำท่วมสูง 70 เซนติเมตร (ช่วง กม. ที่ 2+065 - 3+490)
3. สายทาง อย.5034 แยกทางหลวงชนบท อย.3006 (กม. ที่ 0+900) - บ้านดอนทอง อำเภอลาดบัวหลวง และเสนา จังหวัดพระนครศรีอยุธยา น้ำท่วมสูง 40 เซนติเมตร (ช่วง กม. ที่ 0+000 - 7+250)
4. สายทาง อย.3049 แยก ทล.340 (กม. ที่ 55+900) - บ้านบางตาเถร อำเภอลาดบัวหลวง จังหวัดพระนครศรีอยุธยา น้ำท่วมสูง 40 เซนติเมตร (ช่วง กม. ที่ 0+000 - 8+530)
ทั้งนี้ ทช. ได้ติดตั้งป้ายเตือน ป้ายแนะนำเส้นทางเลี่ยงให้ประชาชนได้รับทราบ พร้อมดำเนินแผนการฟื้นฟูซ่อมแซมสายทางอย่างเร่งด่วน เพื่อความปลอดภัยของผู้ใช้เส้นทาง ตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม โดยประชาชนสามารถแจ้งเหตุอุทกภัยหรือสอบถามเส้นทางได้ที่สายด่วนกรมทางหลวงชนบท โทร. 1146
วันพฤหัสบดีที่ 30 ธันวาคม 2564
บก. ปรับปรุงหลักเกณฑ์การเบิกจ่ายตรงค่ายารักษาโรคมะเร็ง 4 รายการ เริ่มมีผลสำหรับค่ารักษาพยาบาลที่เกิดขึ้นตั้งแต่ 1 ม.ค. 65
กรมบัญชีกลางได้มีการปรับปรุงหลักเกณฑ์การเบิกจ่ายยาในระบบ OCPA 3 รายการ และเพิ่มเติมรายการยาให้สามารถเบิกจ่ายตรงได้อีก 1 รายการ ซึ่งจะเริ่มมีผลใช้บังคับสำหรับค่ารักษาพยาบาลที่เกิดขึ้นตั้งแต่วันที่ 1 มกราคม 2565 เป็นต้นไป
นางสาวกุลยา ตันติเตมิท อธิบดีกรมบัญชีกลาง เปิดเผยว่า กรมบัญชีกลางได้ดำเนินโครงการเบิกจ่ายตรงสำหรับผู้ป่วยโรคมะเร็งและโลหิตวิทยา (ระบบ OCPA) และมีการปรับปรุงรายการยาอย่างต่อเนื่อง เพื่อให้ผู้มีสิทธิและบุคคลในครอบครัวที่ป่วยเป็นโรคมะเร็งและโลหิตวิทยาสามารถเบิกจ่ายตรงได้ โดยไม่ต้องทดรองจ่ายเงินไปก่อน โดยขณะนี้กรมบัญชีกลางได้มีการปรับปรุงหลักเกณฑ์การเบิกจ่ายยาในระบบ OCPA 3 รายการ และเพิ่มเติมรายการยาให้สามารถเบิกจ่ายตรงได้อีก 1 รายการ ซึ่งจะเริ่มมีผลใช้บังคับสำหรับค่ารักษาพยาบาลที่เกิดขึ้นตั้งแต่วันที่ 1 มกราคม 2565 เป็นต้นไป โดยมีรายละเอียด ดังนี้
1. ปรับปรุงเงื่อนไขข้อบ่งชี้ในการเบิกจ่ายยา Osimertinib ที่ใช้ในการรักษาโรคมะเร็งปอดระยะแพร่กระจาย ชนิด EGFR mutation
2. ปรับปรุงเงื่อนไขข้อบ่งชี้ในการเบิกจ่ายยา Erlotinib และยา Gefitinib ที่ใช้ในการรักษาโรคมะเร็งปอดระยะแพร่กระจาย
3. เพิ่มรายการยา Vinorelbine ในระบบเบิกจ่ายตรงค่ารักษาพยาบาลได้ทั้งกรณีผู้ป่วยในและผู้ป่วยนอก ซึ่งการใช้ยาดังกล่าวจะต้องเป็นไปตามข้อบ่งชี้ที่ขึ้นทะเบียนกับสำนักงานคณะกรรมการอาหารและยา (อย.) จึงจะสามารถเบิกจ่ายได้
“การปรับปรุงหลักเกณฑ์การเบิกจ่ายยาดังกล่าว มีวัตถุประสงค์เพื่อให้การเบิกจ่ายค่ายารักษาโรคมะเร็งและโลหิตวิทยาที่มีค่าใช้จ่ายสูงเป็นไปอย่างสมเหตุผล คุ้มค่า เกิดประโยชน์และความปลอดภัยต่อผู้ป่วย อีกทั้งเพื่อให้การเบิกจ่ายค่ารักษาพยาบาลเป็นไปอย่างถูกต้องและมีประสิทธิภาพ ทั้งนี้ หากมีข้อสงสัยสอบถามเพิ่มเติมได้ที่หมายเลขโทรศัพท์ 02-127-7000 ต่อ 6850 และ 6851 ในวัน เวลาราชการ” อธิบดีกรมบัญชีกลาง กล่าว
วันพฤหัสบดีที่ 9 มิถุนายน 2565
นายกรัฐมนตรี ลงพื้นที่ติดตามความคืบหน้าการพัฒนาท่าเรืออัจฉริยะสาทร-ท่าช้าง
วันพุธที่ 8 มิถุนายน 2565
ต่อจากนี้ไป ขอเชิญรับฟังไทยคู่ฟ้า ค่ะ
พลเอก ประยุทธ์ จันทร์โอชา นายกรัฐมนตรี ลงพื้นที่ติดตามความคืบหน้าการพัฒนาท่าเทียบเรือริมแม่น้ำเจ้าพระยาสู่การเป็นท่าเทียบเรืออัจฉริยะ ณ ท่าเรือสาทร และท่าเรือท่าช้าง ในวันนี้(8มิ.ย.65) พร้อมทั้งเป็นประธานเปิดท่าเรือท่าช้าง-สาทร Smart Pier Smart Connection โดยท่าเทียบเรือทั้งสองแห่งได้รับการปรับปรุงบริเวณพื้นของท่าเรือ อาคารศาลาพักคอย ห้องสุขา โป๊ะพร้อมสะพานปรับระดับ กล้องวงจรปิด และสิ่งอำนวยความสะดวกต่าง ๆ ตามหลักอารยสถาปัตย์ เพื่อเพิ่มขีดความสามารถในการให้บริการแก่ประชาชนทุกกลุ่ม รองรับทั้งระบบเรือด่วน เรือโดยสารไฟฟ้า เรือท่องเที่ยว พร้อมเชื่อมโยงสู่ระบบขนส่งสาธารณะอื่น ให้ประชาชนสามารถเดินทางได้อย่างสะดวกรวดเร็วและปลอดภัย
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันพฤหัสบดีที่ 2 ธันวาคม 2564
กระทรวงยุติธรรม โดยสถาบันนิติวิทยาศาสตร์ สนองนโยบายรัฐมนตรีว่าการกระทรวงยุติธรรม เร่งบูรณาการงานวิจัยเทคนิคตรวจสารเสพติดในเส้นผม เน้นงานเชิงรุกตรวจวิเคราะห์เด็ก
กระทรวงยุติธรรม โดยสถาบันนิติวิทยาศาสตร์ สนองนโยบายรัฐมนตรีว่าการกระทรวงยุติธรรม เร่งบูรณาการงานวิจัยเทคนิคตรวจสารเสพติดในเส้นผม เน้นงานเชิงรุกตรวจวิเคราะห์เด็ก เฝ้าติดตามเป็นระยะ มั่นใจ ช่วยป้องกัน-ดูแลไม่ให้เด็กและเยาวชนหวนไปเสพยาซ้ำได้แน่นอน
พ.ต.อ.ทรงศักดิ์ รักศักดิ์สกุล ผู้อำนวยการสถาบันนิติวิทยาศาสตร์ เปิดเผยว่า นายสมศักดิ์ เทพสุทิน รัฐมนตรีว่าการกระทรวงยุติธรรม ผู้บริหารสถาบันนิติวิทยาศาตร์ และผู้บริหารกรมพินิจและคุ้มครองเด็กและเยาวชน ให้ความสำคัญเกี่ยวกับงานวิจัยเรื่อง “การพัฒนาระบบป้องกันการเสพติดซํ้าของเด็กและเยาวชน โดยการตรวจสารเสพติดในเส้นผม” ที่ดำเนินการร่วมกับกรมพินิจฯ จนทำให้ล่าสุดได้รับถ้วยรางวัลระดับ Silver หลังส่งผลงานเข้าประกวดงาน Thailand Research Expo 2021 Award ในงานมหกรรมงานวิจัยแห่งชาติ 2564 (THAILAND RESEARCH EXPO 2021) โดยงานวิจัยนี้ได้รับการสนับสนุนทุนวิจัยจากสำนักงานการวิจัยแห่งชาติ และโรงเรียนนายร้อยตำรวจ เพื่อศึกษาแนวทางการพัฒนาระบบการตรวจพิสูจน์ยาเสพติดในเส้นผมในเด็กและเยาวชนกลุ่มเสี่ยง ของกรมพินิจและคุ้มครองเด็กและเยาวชน โดยเราได้จัดทำข้อสรุปสภาพปัจจุบันและแนวทางการพัฒนาของระบบการตรวจพิสูจน์ยาเสพติดในเส้นผม จนพบว่าเด็กและเยาวชนที่อยู่ในความดูแลของกรมพินิจฯ ได้ตระหนักและรับรู้ถึงผลร้ายของยาเสพติดมากขึ้นและไม่กลับไปเสพยาซ้ำอีก
ทั้งนี้ พ.ต.ท.หญิง อัมพิกา หัวหน้าโครงการวิจัย ยืนยันว่า สถาบันนิติวิทยาศาสตร์ และศูนย์ฝึกและอบรมเด็กและเยาวชนกรมพินิจฯ จำนวน 17 แห่งทั่วประเทศ ได้บูรณาการการทำงานร่วมกันอย่างเป็นระบบ มีการจัดทำสื่อวีดีทัศน์ให้ความรู้แก่ผู้ปกครองและเจ้าหน้าที่ศูนย์ฝึกและอบรมฯ ทุกระดับ และเสนอแนะให้มีการจัดทำโครงการเชิงรุก เพื่อป้องปรามการเสพติดซ้ำในศูนย์ฝึกนำร่อง โดยทำการตรวจเด็กและเยาวชน เฝ้าติดตามเป็นระยะ ซึ่งจะมีการวิเคราะห์ ติดตาม ประเมินผลอย่างเต็มรูปแบบ เพื่อนำไปสู่ต้นแบบการพัฒนาระบบการป้องกันการเสพติดซ้ำอย่างเป็นรูปธรรม รวมทั้งติดตามดูแลเด็กและเยาวชนหลังปล่อยตัวอีกด้วย นอกจากนี้ สถาบันนิติวิทยาศาสตร์ยังมีนโยบายถ่ายทอดเทคโนโลยีการตรวจสารเสพติดในเส้นผม ให้กับหน่วยงานด้านการตรวจพิสูจน์อื่น ๆ เช่น สถาบันนิติเวชตำรวจ คณะนิติเวชศาสตร์ โรงพยาบาลรามาธิบดี หรือหน่วยงานอื่น ๆ ที่สนใจด้วย
"ถือเป็นก้าวสำคัญเพื่อยกระดับงานวิจัยของสถาบันนิติฯให้เป็นที่ยอมรับระดับชาติ และขณะนี้เราได้ร่วมกับกรมพินิจฯ ทำวิจัยต่อยอดจากเรื่องที่ได้รับรางวัล คือการยกระดับความร่วมมือด้านการใช้เทคนิคตรวจสารเสพติดในเส้นผม เรามุ่งมั่นให้นิติวิทยาศาสตร์และหน่วยงานที่เกี่ยวข้องนำงานวิจัยนี้ไปใช้เป็นเครื่องมือ และสนับสนุนป้องกันแก้ไขปัญหายาเสพติด รวมถึงด้านอื่น ๆ เพื่อประโยชน์ต่อสังคมและประชาชนอย่างสูงสุด” พ.ต.อ.ทรงศักดิ์ฯ ระบุ
วันพุธที่ 24 พฤศจิกายน 2564
กรมทางหลวงชนบท รายงานสถานการณ์สายทางที่ได้รับผลกระทบจากอุทกภัยในพื้นที่ 4 จังหวัดประจำวันที่ 24 พฤศจิกายน 2564 เวลา 17.00 น. สามารถสัญจรผ่านได้ 7 สายทาง
กรมทางหลวงชนบท (ทช.) กระทรวงคมนาคม โดยสำนักบำรุงทาง รายงานถึงสถานการณ์อุทกภัยประจำวันที่ 24 พฤศจิกายน 2564 เวลา 17.00 น. ว่า มีถนนทางหลวงชนบทที่ประสบอุทกภัยในพื้นที่ 4 จังหวัด สามารถสัญจรผ่านได้ 7 สายทาง
กรมทางหลวงชนบท (ทช.) กระทรวงคมนาคม โดยสำนักบำรุงทาง รายงานถึงสถานการณ์อุทกภัยประจำวันที่ 24 พฤศจิกายน 2564 เวลา 17.00 น. ว่า มีถนนทางหลวงชนบทที่ประสบอุทกภัยในพื้นที่ 4 จังหวัด ได้แก่ พระนครศรีอยุธยา ร้อยเอ็ด สุพรรณบุรี และนครปฐม สามารถสัญจรผ่านได้ 7 สายทาง ดังนี้
1. สายทาง อย.5034 แยกทางหลวงชนบท อย.3006 (กม. ที่ 0+900) - บ้านดอนทอง อำเภอลาดบัวหลวง และเสนา จังหวัดพระนครศรีอยุธยา น้ำท่วมสูง 25 เซนติเมตร (ช่วง กม. ที่ 0+000 - 7+250)
2. สายทาง อย.3049 แยก ทล.340 (กม. ที่ 55+900) - บ้านบางตาเถร อำเภอลาดบัวหลวง จังหวัดพระนครศรีอยุธยา น้ำท่วมสูง 30 เซนติเมตร (ช่วง กม. ที่ 0+000 - 8+530)
3. สายทาง สพ.4100 แยก ทล.3422 (กม. ที่ 27+020) - บ้านสองพี่น้อง อำเภอสองพี่น้อง จังหวัดสุพรรณบุรี น้ำท่วม 30 เซนติเมตร (ช่วง กม. ที่ 1+800 - 2+000)
4. สายทาง สพ.005 สะพานบางแม่หม้าย - บางเลน อำเภอบางปลาม้า จังหวัดสุพรรณบุรี น้ำท่วม 15 เซนติเมตร (ช่วง กม. ที่ 0+200 - 0+800)
5. สายทาง สพ.014 สะพานบางซอ อำเภอสองพี่น้อง จังหวัดสุพรรณบุรี น้ำท่วม 5 เซนติเมตร (ช่วง กม. ที่ 0+100 - 0+200)
6. สายทาง นฐ.058 สะพานบางไผ่นารถข้ามแม่น้ำท่าจีน อำเภอบางเลน จังหวัดนครปฐม น้ำท่วม 5 เซนติเมตร (ช่วง กม. ที่ 0+000 - 0+363)
7. สายทาง รอ.033 ถนนเชิงลาดสะพานข้ามลำน้ำชี สะพานคุยโพธิ์ - หนองแก่ง อำเภอโพธิ์ชัย จังหวัดร้อยเอ็ด น้ำท่วมสูง 25 เซนติเมตร (ช่วง กม. ที่ 2+550 - 3+150)
ทั้งนี้ ทช. ได้ติดตั้งป้ายเตือนประชาชน เตรียมความพร้อมบุคลากร เครื่องมือและเครื่องจักร เร่งเข้าซ่อมแซมฟื้นฟูสายทางที่ประสบอุทกภัยทันทีหลังน้ำลด เพื่อบรรเทาความเดือดร้อนให้กับประชาชน พร้อมทั้งติดตามสถานการณ์อย่างใกล้ชิด ตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม โดยประชาชนสามารถแจ้งเหตุอุทกภัยหรือสอบถามเส้นทางได้ที่สายด่วนกรมทางหลวงชนบท โทร. 1146
วันอาทิตย์ที่ 3 กรกฎาคม 2565
โฆษกรัฐบาลเผย “นายกฯ” กำชับ สทนช. บูรณาการ เร่งรัดขับเคลื่อนโครงการพัฒนาแหล่งน้ำขนาดใหญ่และสำคัญให้แล้วเสร็จตามเป้าหมาย ให้มีน้ำอุปโภค-บริโภค การเกษตร อุตสาหกรรม ระบบนิเวศ เพียงพอ
โฆษกรัฐบาลเผย “นายกฯ” กำชับ สทนช. บูรณาการ เร่งรัดขับเคลื่อนโครงการพัฒนาแหล่งน้ำขนาดใหญ่และสำคัญให้แล้วเสร็จตามเป้าหมาย ให้มีน้ำอุปโภค-บริโภค การเกษตร อุตสาหกรรม ระบบนิเวศ เพียงพอ
วันที่ 3 ก.ค. 65 นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ให้ความสำคัญกับการบริหารจัดการทรัพยากรน้ำของประเทศทั้งระบบครบวงจร เน้นย้ำสำนักงานทรัพยากรน้ำแห่งชาติ (สทนช.) บูรณาการทุกหน่วยงานที่เกี่ยวข้อง เร่งรัดขับเคลื่อนโครงการพัฒนาแหล่งน้ำขนาดใหญ่และโครงการสำคัญให้แล้วเสร็จตามเป้าหมาย เพื่อสนับสนุนน้ำอุปโภค-บริโภค การเกษตร อุตสาหกรรม และระบบนิเวศ โดยน้อมนำหลักปรัชญาเศรษฐกิจพอเพียงและแนวพระราชดำริมาขับเคลื่อน รวมทั้งเร่งดำเนินการจัดทำแผนป้องกันและแก้ไขภาวะน้ำแล้งและแผนป้องกันและแก้ไขภาวะน้ำท่วมทั้ง 22 ลุ่มน้ำ ให้เชื่อมโยงและบูรณาการกับแผนงานที่เกี่ยวข้อง เพื่อให้การป้องกันและแก้ไขภาวะน้ำท่วมในปี 2565 เป็นไปอย่างมีประสิทธิภาพ ซึ่งขณะนี้รัฐบาลได้มีการเตรียมแผนป้องกันและแก้ไขภาวะน้ำท่วม ปี 2565 ไว้แล้ว ได้แก่ 1) (ร่าง) แผนป้องกันและแก้ไขภาวะน้ำท่วม ที่ สทนช. จัดเตรียมไว้เบื้องต้น 2) 13 มาตรการรับมือฤดูฝน ปี 2565 3) แผนปฏิบัติการของหน่วยงานภายใต้ 13 มาตรการรับมือฤดูฝน ปี 2565 และ 4) แผนการบริหารจัดการน้ำในช่วงฤดูฝน
“นายกรัฐมนตรี ยังย้ำถึงแผนปฏิบัติการต้องชัดเจน และมีแผนเผชิญเหตุ ทั้งในเรื่องการเฝ้าระวังพื้นที่เสี่ยงดินโคลนถล่ม น้ำท่วมฉับพลัน น้ำป่าไหลหลาก มีการปรับปรุงสิ่งกีดขวางทางน้ำ การกำจัดผักตบชวา และการเตรียมพื้นที่ลุ่มต่ำเพื่อรองรับน้ำหลาก รวมถึงการแจ้งเตือนและให้ความช่วยเหลือประชาชนเมื่อประสบเหตุให้เร็วที่สุด รวมทั้งต้องมีการวางแผนการเก็บน้ำสำรองไว้ใช้ในช่วงฤดูแล้ง ตลอดจนการปรับปรุงแผนแม่บทการบริหารจัดการทรัพยากรน้ำ 20 ปี ให้สอดคล้องกับสถานการณ์ปัจจุบันและอนาคต เพื่อให้การบริหารจัดการทรัพยากรน้ำของประเทศเกิดประสิทธิภาพตามเป้าหมายที่กำหนด” โฆษกประจำสำนักนายกรัฐมนตรีกล่าว
วันพฤหัสบดีที่ 14 เมษายน 2565
โฆษกรัฐบาลเผย นายกฯ กำชับ มท. กทม. ขอความร่วมมือนักท่องเที่ยวไทย-ต่างชาติงดเล่นน้ำสงกรานต์ถนนข้าวสาร ชี้เป็นพื้นที่สาธารณะที่ไม่ได้รับอนุญาตเล่นน้ำ วอนผู้ประกอบการร่วมมือ
โฆษกรัฐบาลเผย นายกฯ กำชับ มท. กทม. ขอความร่วมมือนักท่องเที่ยวไทย-ต่างชาติงดเล่นน้ำสงกรานต์ถนนข้าวสาร ชี้เป็นพื้นที่สาธารณะที่ไม่ได้รับอนุญาตเล่นน้ำ วอนผู้ประกอบการร่วมมือ
วันที่ 14 เม.ย. 65 นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า หลังจากที่ปรากฏภาพการเล่นน้ำสาดน้ำสงกรานต์บริเวณถนนข้าวสาร และอีกหลายพื้นที่ในช่วงวานนี้ (13 เม.ย. 65) อันเป็นการฝ่าฝืนมาตรการของ ศบค. ที่ห้ามเล่นน้ำในพื้นที่สาธารณะ ส่วนพื้นที่ที่ขออนุญาตจัดกิจกรรมให้เล่นได้ตามประเพณี ซึ่งในกรณีถนนข้าวสารเป็นพื้นที่สาธารณะไม่ได้รับอนุญาต โดยกรณีดังกล่าว พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ในฐานะผู้อำนวยการศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) (ศบค.) มีความห่วงใยเพราะอาจเกิดเป็นคลัสเตอร์การแพร่ระบาดโควิดได้ โดยได้กำชับสั่งการกระทรวงมหาดไทย กรุงเทพมหานคร ให้เข้าไปแก้ไขเรื่องที่เกิดขึ้นโดยเร่งด่วน พร้อมขอความร่วมมือนักท่องเที่ยวไทย-ต่างชาติงดเล่นน้ำสงกรานต์ถนนข้าวสารที่เป็นพื้นที่สาธารณะไม่ได้รับอนุญาต และขอให้ผู้ประกอบการถนนข้าวสารให้ร่วมมือชี้แจงนักท่องเที่ยวด้วย ซึ่งวันนี้กรุงเทพมหานคร โดยปลัดกรุงเทพมหานคร ได้ประชุมหน่วยงานที่เกี่ยวข้องเพื่อกำกับดูแลให้ทุกอย่างเป็นไปตามมาตรการที่ ศบค. กำหนด
นายธนกรกล่าวต่อว่า ในช่วงเทศกาลวันหยุดสงกรานต์ซึ่งเป็นวันหยุดยาวตามประเพณีไทย นายกรัฐมนตรี พลเอก ประยุทธ์ ได้ติดตามประเมินสถานการณ์โดยตลอด พร้อมรับทราบว่าประชาชนส่วนใหญ่ทั่วประเทศปฏิบัติตามมาตรการของ ศบค. ด้วยดี เพราะตระหนักถึงความปลอดภัย และลดความเสี่ยงติดเชื้อจากการแพร่ระบาดโควิดแบบคลัสเตอร์ ขณะที่ก็มีในส่วนของประชาชนที่ยังไม่ปฏิบัติตามมาตรการ ซึ่งรัฐบาล และ ศบค. ต้องขอความร่วมมือมายังประชาชน ไม่อยากให้เป็นการบังคับ เพราะอาจทำลายบรรยากาศแห่งความสุข และเทศกาลท่องเที่ยวที่สำคัญของไทย โดยหวังว่าจะได้รับความร่วมมือจากประชาชนและนักท่องเที่ยว ไม่ปรากฏภาพการเล่นน้ำ สาดน้ำในพื้นที่ถนนข้าวสาร หรือพื้นที่สาธารณะอื่น ๆ อีก ทั้งนี้ ขอให้นักท่องเที่ยวเห็นใจเจ้าหน้าที่ เวลาเจ้าหน้าที่ตักเตือนขออย่ามีอารมณ์ต่อว่า แสดงกิริยาที่ไม่เหมาะสม ขอให้เข้าใจการทำงานของเจ้าหน้าที่ ซึ่งต้องปฏิบัติตามคำสั่งที่ได้รับมอบหมายอย่างเคร่งครัด ขอให้นักท่องเที่ยวใจเย็น ๆ มีสติ เที่ยวสงกรานต์วิถีใหม่ ปฏิบัติตามมาตรการอย่างเคร่งครัด และให้คำนึงถึงผบกระทบที่อาจจะเกิดขึ้นต่อส่วนรวมให้มากกว่าความสนุกที่กลุ่มคนส่วนน้อยได้รับ
“นายกรัฐมนตรีย้ำมายังคนไทยทุกคน ร่วมสืบสานวัฒนธรรมไทย สงกรานต์วิถีใหม่ รับผิดชอบต่อครอบครัวและสังคม พร้อมฝากถึงกลุ่มคนโดยเฉพาะวัยรุ่นที่ได้เดินทางไปเที่ยวในสถานที่ที่มีการรวมกลุ่มจัดกิจกรรมสนุกสนาน ขอให้เฝ้าสังเกตอาการอย่างต่อเนื่อง ช่วงนี้ขอให้ระมัดระวังอย่าใกล้ชิดกับบุคคลในครอบครัวโดยเฉพาะเด็ก ผู้สูงอายุ และผู้ป่วย เพื่อป้องกันการแพร่เชื้อที่อาจได้รับมาจากสถานที่ท่องเที่ยวไปยังบุคคลในครอบครัว” นายธนกรย้ำ
วันอังคารที่ 21 มิถุนายน 2565
ไทยพร้อมเป็น “เจ้าภาพ” จัดการแข่งขันกีฬาระดับภูมิภาคอย่างต่อเนื่อง หลังรัฐคุมสถานการณ์โควิด-19 ได้ดี ส่งผลให้ต่างชาติเชื่อมั่น
.....
พลเอก ประยุทธ์ จันทร์โอชา นายกรัฐมนตรี ยินดีที่ไทยได้รับความไว้วางใจจากประเทศสมาชิกในภูมิภาคให้เป็นเจ้าภาพจัดการแข่งขันกีฬาระดับนานาชาติอย่างต่อเนื่อง ซึ่งเกิดจากการที่รัฐสามารถควบคุมสถานการณ์โรคโควิด-19 ได้ดี บวกกับความพร้อมและศักยภาพในด้านอุตสาหกรรมกีฬาของไทย
.
ล่าสุด ประเทศไทยรับเป็นเจ้าภาพจัดการแข่งขันกีฬานานาชาติ 2 ชนิด คือ 1.สควอชเยาวชนชิงแชมป์เอเชีย ครั้งที่ 29 จัดขึ้นระหว่างวันที่ 15 - 19 มิ.ย. 65 ณ จ.ชลบุรี และ 2.เทเบิลเทนนิสเยาวชนชิงแชมป์อาเซียน ครั้งที่ 26 จัดขึ้นระหว่างวันที่ 17 - 22 มิ.ย. 65 รวมทั้งเทเบิลเทนนิสชิงแชมป์อาเซียน ครั้งที่ 12 จัดขึ้นระหว่างวันที่ 23 - 28 มิ.ย. 65 ณ ไอส์แลนด์ฮอลล์ ชั้น 3 ศูนย์การค้าแฟชั่นไอส์แลนด์
.
ทั้งนี้ นายกฯ ได้ขอบคุณทุกหน่วยงานที่เกี่ยวข้อง พร้อมกำชับให้เร่งเก็บเกี่ยวประสบการณ์ และเตรียมความพร้อมก่อนต่อยอดในการเป็นเจ้าภาพกีฬา SEA GAME 2025
.
อ่านเพิ่มเติม คลิกhttps://www.thaigov.go.th/news/contents/details/55925
#ไทยคู่ฟ้า#ร่วมต้านโควิด19
-------------------
วันจันทร์ที่ 4 กรกฎาคม 2565
รัฐบาลหนุนประชาชนปลูกไม้ยืนต้นมีค่า ใช้ค้ำประกันสินเชื่อได้จริง
วันจันทร์ที่ 4 กรกฎาคม 2565
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลสนับสนุนให้เกษตรกรและประชาชนปลูกไม้ยืนต้นมีค่าบนที่ดินกรรมสิทธิ์ของตนเอง
เพราะนอกจากจะเพิ่มพื้นที่สีเขียวให้แก่ประเทศแล้ว
ยังสามารถใช้เป็นหลักทรัพย์ค้ำประกันการขอสินเชื่อจากสถาบันการเงินได้ตามกฎหมาย
โดยปัจจุบันมีสถิติการใช้ไม้ยืนต้นมีค่าเป็นหลักประกันสินเชื่อแล้ว 1.46 แสนต้น เป็นเงินค้ำประกันกว่า 137
ล้านบาท แบ่งเป็นสินเชื่อจาก ธ.ก.ส. 3 ล้านกว่าบาท ธนาคารกรุงไทย 128 ล้านบาท และพิโกไฟแนนซ์ 6
ล้านบาท ต้นไม้ที่มีการใช้เป็นหลักประกัน ได้แก่ สัก มะขาม มะเกลือ ยอป่า มะม่วง ไม้แดง ยาง ประดู่ป่า
ประดู่บ้าน มะหาด พะยอม เต็ง ตะแบกนา มะขามเทศ ตะกู พฤกษ์ ทุเรียน และขนุน
ผู้สนใจสอบถามเพิ่มเติมได้ที่ กรมพัฒนาธุรกิจการค้า กระทรวงพาณิชย์
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันอังคารที่ 12 เมษายน 2565
นายกฯ อวยพรสื่อมวลชน-ประชาชน เนื่องในเทศกาลสงกรานต์ปีใหม่ไทย ให้ทุกคนมีความสุขทั้งกายและใจ ปลอดภัยจากอันตรายทุกอย่าง พร้อมขอให้ช่วยกันขับเคลื่อนประเทศ เอาชนะอุปสรรคที่เกิดขึ้นไปได้
นายกฯ อวยพรสื่อมวลชน-ประชาชน เนื่องในเทศกาลสงกรานต์ปีใหม่ไทย ให้ทุกคนมีความสุขทั้งกายและใจ ปลอดภัยจากอันตรายทุกอย่าง พร้อมขอให้ช่วยกันขับเคลื่อนประเทศ เอาชนะอุปสรรคที่เกิดขึ้นไปได้ด้วยดี
วันนี้ (12 เม.ย. 2565) เวลา 12.30 น. ณ ทำเนียบรัฐบาล ภายหลังเป็นประธานการประชุมคณะรัฐมนตรี พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวแสดงความยินดีที่ได้ร่วมพิธีงานสืบสานวัฒนธรรมประเพณีสงกรานต์ ประจำปี 2565 กับคณะรัฐมนตรี และเจ้าหน้าที่ ซึ่งเป็นไปตามธรรมเนียมวิธีปฏิบัติที่ดีงามของไทย ภายใต้มาตรการชีวิตวิถีใหม่ (New Normal) ถือเป็นสิริมงคลเนื่องในโอกาสวันขึ้นปีใหม่ของไทย และเป็นนิมิตหมายอันดีในการที่จะเริ่มต้นสิ่งดี ๆ ในปีต่อไป
พร้อมกันนี้ นายกรัฐมนตรีได้กล่าวในฐานะเป็นตัวแทนรัฐบาลและหน่วยงานภาครัฐ ขอบคุณสื่อมวลชนทุกคนอย่างจริงใจ ที่ได้ช่วยกันเผยแพร่ข้อมูลข่าวสารของภาครัฐและนโยบายของรัฐบาลไปสู่ประชาชนได้เป็นอย่างดี เพื่อสร้างการรับรู้ และสร้างความเข้าใจ รวมทั้งได้ช่วยกันต่อต้านข่าวปลอมที่เกิดขึ้น ซึ่งนายกรัฐมนตรีย้ำว่าสื่อมวลชนถือเป็นผู้ที่มีบทบาทสำคัญในการสร้างการรับรู้และนำไปสู่การขับเคลื่อนนโยบายภาครัฐอย่างจริงจัง โดยหากไม่มีสื่อมวลชนช่วยกันเผยแพร่ข้อมูลต่าง ๆ ดังกล่าว รัฐบาลก็คงทำงานได้ลำบากกว่าเดิม จึงขอขอบคุณสื่อมวลชนทุกคน ทั้งนี้ โดยส่วนตัวก็รู้สึกผูกพันกับสื่อมวลชนและเคารพในการทำงานของสื่อมวลชนมาโดยตลอดที่ได้ทำงานร่วมกันมาท่ามกลางอุปสรรค ความเสี่ยงและความท้าทายต่าง ๆ ในวิกฤตที่เกิดขึ้น ทั้งในอดีตที่ผ่านมาจนถึงปัจจุบัน จึงขอถือโอกาสอันเป็นมงคลนี้ขออำนาจคุณพระศรีรัตนตรัยและสิ่งศักดิ์สิทธิ์ทั้งหลาย ตลอดจนเดชะพระบารมีอันแผ่ไพศาลแห่งองค์พระบาทสมเด็จพระเจ้าอยู่หัว และสมเด็จพระนางเจ้าฯ พระบรมราชินี และพระบรมวงศานุวงศ์ทุกพระองค์ ได้โปรดดลบันดาลให้กับพี่น้องสื่อมวลชนรวมถึงประชาชนทั่วไปและครอบครัวของทุกคน ประสบแต่ความสุขความเจริญรุ่งเรือง สบายกาย สบายใจ สุขภาพแข็งแรง แคล้วคลาดปลอดภัยจากอันตรายทั้งปวง และหวังว่าจะได้ทำงานร่วมกันด้วยความราบรื่น เพื่อช่วยกันนำพาขับเคลื่อนประเทศไทยให้สามารถเอาชนะอุปสรรคต่าง ๆ ที่เกิดขึ้นขณะนี้ไปได้ด้วยดี
-----------
วันพุธที่ 28 กรกฎาคม 2564
ครม. เห็นชอบในหลักการ ช่วยเหลือนักเรียน นิสิต นักศึกษา ผู้ปกครอง
ลดค่าใช้จ่ายด้านการศึกษา ภาคเรียนที่ 1/2564 ตั้งแต่ระดับขั้นพื้นฐานและอุดมศึกษา ทั้งโรงเรียนและมหาวิทยาลัยในภาครัฐและเอกชน
นายอนุชา บูรพชัยศรี โฆษกประจำสำนักนายกรัฐมนตรี เผยที่ประชุมคณะรัฐมนตรี เห็นชอบในหลักการมาตรการให้ความช่วยเหลือบรรเทาภาระค่าใช้จ่ายด้านการศึกษาของครัวเรือนและประชาชน ในระดับการศึกษาขั้นพื้นฐานและระดับอุดมศึกษา ภาครัฐและเอกชน ดังนี้
1. มาตรการให้ความช่วยเหลือภาระค่าใช้จ่ายด้านการศึกษาในช่วงการแพร่ระบาดของโรคติดเชื้อไวรัสโควิด-19 ของ กระทรวงศึกษาธิการ (ศธ.) กรอบวงเงิน 23,000 ล้านบาท สำหรับนักเรียนในระบบการศึกษาไทย ภาคเรียนที่ 1 ปี การศึกษา 2564 ดังนี้
- สนับสนุนค่าใช้จ่ายให้แก่ผู้ปกครอง 2,000 บาท/นักเรียน 1 คน
- จัดสรรค่าใช้จ่ายให้แก่สถานศึกษาเพื่อช่วยจัดการเรียนรู้
- ลดหรือตรึงค่าใช้จ่ายในโรงเรียนเอกชนให้เท่ากับปีการศึกษา 63
2. มาตรการการลดภาระค่าใช้จ่ายด้านการศึกษาของนิสิตนักศึกษาในสถาบันอุดมศึกษาภาครัฐและเอกชน ของ กระทรวงการอุดมศึกษา วิทยาศาสตร์ วิจัยและนวัตกรรม (อว.) กรอบวงเงิน 10,000 ล้านบาท
กลุ่มเป้าหมาย คือ นิสิต/นักศึกษาชาวไทย ระดับปริญญาตรีและบัณฑิตศึกษา ในสถาบันอุดมศึกษาภาครัฐและเอกชน ระยะเวลา ภาคเรียนที่ 1 ปีการศึกษา 2564
แนวทางการดำเนินการ
- สถาบันอุดมศึกษาของรัฐ จะได้รับส่วนลดเป็นลักษณะร่วมจ่ายระหว่างรัฐและสถาบันอุดมศึกษาในอัตรา 6:4 โดยค่าเล่าเรียน/ค่าธรรมเนียมการศึกษาส่วนที่ไม่เกิน 50,000 บาท ลดร้อยละ 50 / 50,001 - 100,000 บาท ลดร้อยละ 30 และเกิน 100,000 บาท ลดร้อยละ 10 โดยส่วนลดสูงสุดรวมกันไม่เกินร้อยละ 50
- สถาบันอุดมศึกษาของเอกชน ค่าเล่าเรียน/ค่าธรรมเนียมการศึกษา รัฐสนับสนุนในอัตรา 5,000 บาท/คน
นอกจากนี้ กระทรวง อว. ยังขอให้พิจารณาเพิ่มเติม ทั้งขยายเวลาผ่อนชำระ จัดหาอุปกรณ์/โปรแกรมสำหรับยืมเรียนออนไลน์ รวมทั้งลดค่าหอพักด้วย
โฆษกประจำสำนักนายกรัฐมนตรี ยังเปิดเผยว่า ศธ. และ อว. จะได้เร่งจัดทำข้อเสนอโครงการเพื่อขอรับสนับสนุนแหล่งเงิน ตามขั้นตอนของ พ.ร.ก. กู้เงินฯ เพิ่มเติม พ.ศ. 2564 รวมทั้ง จะมีการกำหนดกลไกการตรวจสอบยืนยันตัวตนของผู้ที่ได้รับความช่วยเหลือและการจ่ายเงินให้ความช่วยเหลือผ่านระบบบัญชีธนาคาร พร้อมเร่งประชาสัมพันธ์ให้ประชาชนรับรู้และเข้าใจถึงหลักการและแนวทางการให้ความช่วยเหลือบรรเทาภาระค่าใช้จ่ายด้านการศึกษาของครัวเรือนและประชาชนต่อไป
วันอังคารที่ 29 มิถุนายน 2564
กระทรวงยุติธรรม ประชุมคณะอนุกรรมการให้ความช่วยเหลือประจำกรุงเทพมหานครและที่เกินอำนาจของคณะอนุกรรมการให้ความช่วยเหลือประจำจังหวัด คณะที่ ๑ ครั้งที่ ๑๕/๒๕๖๔
กระทรวงยุติธรรม ประชุมคณะอนุกรรมการให้ความช่วยเหลือประจำกรุงเทพมหานครและที่เกินอำนาจของคณะอนุกรรมการให้ความช่วยเหลือประจำจังหวัด คณะที่ ๑ ครั้งที่ ๑๕/๒๕๖๔
ในวันอังคารที่๒๙มิถุนายน๒๕๖๔เวลา๑๓.๓๐น.ณห้องประชุม๑๐-๐๘อาคารกระทรวงยุติธรรมนายชัยวิทย์อรรถานนท์ผู้ตรวจราชการกรมกรมบังคับคดีเป็นประธานการประชุมคณะอนุกรรมการให้ความช่วยเหลือประจำกรุงเทพมหานครและที่เกินอำนาจของคณะอนุกรรมการให้ความช่วยเหลือประจำจังหวัดคณะที่๑ครั้งที่๑๕/๒๕๖๔
โดยที่ประชุมรับทราบข้อมูลแสดงการให้ความช่วยเหลือประชาชนปีงบประมาณ๒๕๖๔(ภาพรวมทั่วประเทศ)ปัจจุบันมีผู้เข้ารับบริการทั้งหมดจำนวน3,336ราย(ณวันที่1ตุลาคม2563 – 15มิถุนายน2564)แบ่งเป็นผู้มาขอรับคำปรึกษากฎหมายจำนวน367รายและผู้มาขอรับความช่วยเหลือตามภารกิจของกองทุนยุติธรรมจำนวน2,969รายนอกจากนี้ที่ประชุมร่วมกันพิจารณาคำขอรับความช่วยเหลือเสนอคณะอนุกรรมการให้ความช่วยเหลือประจำกรุงเทพมหานครฯคณะที่๑ จำนวน๒๑รายประกอบด้วยคำขอรับความช่วยเหลือในการดำเนินคดีจำนวน๖รายคำขอรับความช่วยเหลือการขอปล่อยชั่วคราวผู้ต้องหาหรือจำเลยจำนวน๑๕ราย
วันพฤหัสบดีที่ 6 มกราคม 2565
นายกฯ สั่ง เร่งยกระดับระบบส่งออกสินค้าเกษตรและผลไม้ รักษามาตรฐาน ป้องกันปนเปื้อนโควิด-19
.....
พล.อ.ประยุทธ์ จันทร์โอชา นายกรัฐมนตรี และ รมว.กห. สั่ง เสริมศักยภาพระบบขนส่งสินค้าเกษตรไทย เนื่องจากสถานการณ์โควิด-19 กระทบเศรษฐกิจโลก ส่งผลให้การส่งออกลดลง จึงให้ทุกหน่วยงานที่เกี่ยวข้องยกระดับการขนส่ง การบริหารจัดการ การรักษาคุณภาพ และการป้องกันปนเปื้อนเชื้อโควิด-19 ตามมาตรฐานสากล เพื่อให้สินค้าเกษตรและผลไม้ไทยได้รับผลกระทบน้อยที่สุด
.
ล่าสุด ประเทศจีนเปิดด่านรถไฟผิงเสียงทดแทนด่านตงชิง นำเข้าผลไม้ไทย ตั้งแต่วันที่ 4 – 17 ม.ค. 65 โดยปีที่ผ่านมา ไทยส่งออกผลไม้ไปจีนกว่า 2 ล้านตัน คิดเป็นมูลค่ากว่า 148,000 ล้านบาท ซึ่งผลไม้ที่มีปริมาณการส่งออกสูงสุด 3 อันดับแรก คือ ทุเรียน ลำไย และมะพร้าวอ่อน
.
อ่านเพิ่มเติม คลิก >>https://www.thaigov.go.th/news/contents/details/50226
#ไทยคู่ฟ้า#ร่วมต้านโควิด19
-------------------